b'\n_START_ARTICLE_\nAg\xc3\xa2rbiciu, Sibiu\n_START_SECTION_\nBiserica evanghelic\xc4\x83\n_START_PARAGRAPH_\nBiserica-sal\xc4\x83 \xc3\xaenchinat\xc4\x83 Fecioarei Maria, ridicat\xc4\x83 pe o colin\xc4\x83 din mijlocul satului, dateaz\xc4\x83 de la \xc3\xaenceputul secolului al XV-lea \xc8\x99i a fost atestat\xc4\x83 documentar \xc3\xaen 1415, dat\xc4\x83 pentru care pledeaz\xc4\x83 elementele de stil gotic din interiorul ei.\n_START_SECTION_\nFortifica\xc8\x9bia\n_START_PARAGRAPH_\nIncinta, \xc3\xaen form\xc4\x83 aproape oval\xc4\x83, este ap\xc4\x83rat\xc4\x83 de un singur br\xc3\xa2u de ziduri, inegal ca \xc3\xaen\xc4\x83l\xc8\x9bime (in medie 6 metri), adaptat pantei line pe care se afl\xc4\x83 biserica.\n_START_SECTION_\nDescoperiri arheologice\n_START_PARAGRAPH_\n1. Din puncte neprecizate de pe teritoriul satului provin:_NEWLINE_a) Un topor neolitic de piatr\xc4\x83 cu gaur\xc4\x83 pentru fixarea \xc3\xaen coad\xc4\x83 incomplet executat\xc4\x83 (Muzeul Na\xc8\x9bional Brukenthal)._NEWLINE_b) O m\xc4\x83ciuc\xc4\x83 sferic\xc4\x83 din epoca bronzului (Muzeul Na\xc8\x9bional Brukenthal)._NEWLINE_c) Un v\xc3\xa2rf de lance de fier din a doua v\xc3\xa2rst\xc4\x83 a fierului (Muzeul Na\xc8\x9bional Brukenthal)._NEWLINE_d) O fibul\xc4\x83 de bronz \xc3\xaen form\xc4\x83 de ancor\xc4\x83 din epoca roman\xc4\x83 (Muzeul Na\xc8\x9bional Brukenthal)._NEWLINE_2. \xc3\x8en punctul P\xc4\x83\xc8\x99unea din Deal a fost identificat\xc4\x83 o locuire din faza B a culturii eneolitice Petre\xc8\x99ti. A\xc8\x99ezarea se afl\xc4\x83 \xc3\xaentr-o poian\xc4\x83 situat\xc4\x83 la o \xc3\xaen\xc4\x83l\xc8\x9bime de 700 m. altitudine absolut\xc4\x83 (Muzeul Na\xc8\x9bional Brukenthal); Muzeul Media\xc8\x99)._NEWLINE_3. La poalele cet\xc4\x83\xc8\x9bii \xc3\x8en \xc8\x98es, s-au descoperit fragmente ceramice. Lipsesc alte preciz\xc4\x83ri. Epoca descoperirilor nu a fost determinat\xc4\x83 (Muzeul Na\xc8\x9bional Brukenthal)._NEWLINE_4. \xc3\x8en locul numit Str\xc3\xa2mturi, aflat pe partea din st\xc3\xa2nga rambleului c\xc4\x83ii ferate Cop\xc8\x99a Mic\xc4\x83 \xe2\x80\x93 Sibiu, s-au descoperit fragmente ceramice ale culturilor eneolitice Petre\xc8\x99ti \xc8\x99i Co\xc8\x9bofeni._NEWLINE_5. \xc3\x8en P\xc4\x83dure s-a descoperit o fusaiol\xc4\x83 de lut dat\xc3\xa2nd, probabil, din epoca fierului (Muzeul Na\xc8\x9bional Brukenthal)._NEWLINE_6. \xc3\x8en punctul numit Hinter der Ramwreg s-a descoperit un tezaur de obiecte dacice compus din dou\xc4\x83 fibule de argint cu nodozit\xc4\x83\xc8\x9bi, cinci drahme de argint din Dyrrhachium \xc8\x99i o moned\xc4\x83 de bronz de epoc\xc4\x83 neprecizat\xc4\x83 (Muzeul Na\xc8\x9bional Brukenthal)._NEWLINE_7. Cu prilejul construirii c\xc4\x83ii ferate Sibiu \xe2\x80\x93 Cop\xc8\x99a Mic\xc4\x83, \xc3\xaentre Ag\xc3\xa2rbiciu \xc8\x99i localitatea Axente Sever s-a descoperit o necropol\xc4\x83 de inhuma\xc8\x9bie, cercet\xc3\xa2ndu-se cca 50 de morminte cu scheletele bine p\xc4\x83strate \xc8\x99i cu obiecte de fier l\xc3\xa2ng\xc4\x83 deceda\xc8\x9bi. O sabie de fier cu un singur t\xc4\x83i\xc8\x99, un v\xc3\xa2rf de lance de fier \xc8\x99i un craniu au fost depuse la Muzeul Media\xc8\x99. Necropola a fost atribuit\xc4\x83 celei de a doua v\xc3\xa2rste a fierului, dar poate data \xc8\x99i din perioada migra\xc8\x9biilor._NEWLINE_8. Pe malul R\xc3\xa2ului Alb s-a descoperit buza unui chiup \xc3\xaencadrabil \xc3\xaen epoca roman\xc4\x83._NEWLINE_9. Pe Straja (Wartberg, Warteburg) s-au descoperit resturi dintr-o circumvala\xc8\x9bie dat\xc3\xa2nd, probabil, din perioada medieval\xc4\x83.'